Spesialenheten etterforsker politiskudd, politiet var bevæpnet
Politimester Johan Martin Welhaven er forbeholden med detaljene i hva som skjedde da skuddene falt ved en bensinstasjon på Roa i Oppland, men opplyser at politimennene ble beskutt før de besvarte ilden. – Etter det vi vet nå, er mannen i 30-årene ikke alvorlig skadd og til behandling ved Ullevål sykehus. Spesialenheten for politisaker ble varslet raskt etter hendelsen. De har startet sin etterforskning, og vår etterforskning blir tilpasset Spesialenhetens behov, sier Welhaven. Den generelle bevæpningen av politiet gjorde at tjenestemennene som ble beskutt på Roa, kunne besvare ilden uten å måtte hente våpen i bilen. – Ved at tjenestemennene hadde våpen på seg, var de i stand til umiddelbart å besvare ilden, sier Welhaven. Det var natt til fredag at politiet forsøkte å stanse en bil på Hønefoss, men bilen stakk fra stedet. Senere ble samme bil påtruffet ved Shellstasjonen på Roa i Lunner kommune. I bilen var det to menn i begynnelsen av 30-årene. Den andre personen ble ikke skadet, og det ble heller ingen fra politipatruljen. Spesialenheten skal etterforske dersom politiet avfyrer skudd. Liv Øyen, jurist ved Spesialenheten, sa tidligere fredag at de allerede var godt i gang med innledende avhør av involverte polititjenestepersoner for å finne ut hva som har skjedd. I tillegg skal de hente inn relevant dokumentasjon som finnes i saken, og gjennomføre krimtekniske undersøkelser.
Spesialenheten for politisaker etterforsker hva som skjedde da politiet natt til fredag skjøt og skadet en antatt biltyv.